Tuukka Miettinen käy itse pelaamassa snookeria ja biljardia noin kolme kertaa viikossa. Hän kertoo, että Bilis Club Rauma alkaa pitää uusissa tiloissaan seuran sisäisiä viikkokisoja. Kuva: Elina Helkelä

Valoisaa, tilavaa ja selkeää. Mitäpä sitä muuta biljardisalilta toivoisikaan – no, tietysti biljardi- ja snooker-pöytiä.

Niitä Bilis Club Raumalla (BCR) on uusissa hienoissa tiloissaan, Kourujärvenkatu 19:ssä, riittävästi.

Kahden poolipöydän ja kahden snooker-pöydän viereen on tarkoituksella jätetty tilaa vielä parille pöydälle.

Niitä tarvitaan, mikäli raumalaisen biljardiklubin jäsenmäärä kasvaa jatkossa.

Raumalaiset biljardinharrastajat jäivät ilman salia, kun Biliskellari muutama vuosi sitten lopetti Raumalla.

--> -->

Muutamat harrastajat halusivat kuitenkin jatkaa pelaamista, niinpä nelihenkinen pelaajaporukka osti pöydät ja vuokrasi tilat Pick´n Payn kiinteistöstä.

– Sadan neliön tiloissa meillä oli yksi snooker- ja pari poolipöytää. Erityisesti snooker keräsi nopeasti innokkaita harrastajia, joten isompien tilojen etsiminen ja toisen snooker-pöydän hankinta tulivat ajankohtaiseksi, Biljardi.Club Oy:n osakas Tuukka Miettinen selvittää.

-->

Miettinen kertoo, että netissä oli ollut myynti-ilmoitus Jehovan todistajien entisestä valtakunnansalista.

– Se oli ilmeisesti ollut jo jonkin aikaa niin sanotussa hiljaisessa myynnissä.

--> -->

Muutama kuukausi sitten 350–neliöinen rakennus siirtyi neljän osakkaan muodostaman yhtiön omistukseen.

Se on välttämätön taustaorganisaatio biljardiklubille. Yhtiö on liittynyt myös Suomen Biljardiliittoon, mikä antaa jäsenille oikeuden osallistua liiton järjestämiin kisoihin.

– Teemme tätä rakkaudesta lajiin. Olemme tyytyväisiä, jos jossain vaiheessa pääsemme +/- nolla -tilanteeseen, Miettinen naurahtaa.

Kourujärvenkadun päässä sijaitsevalla biljardisalilla on mukavan kokoinen parkkipaikka. Kuva: Elina Helkelä

Tarpeettomaksi jäänyt entinen valtakunnansali oli kuin tehty biljardiharrastajien käyttöön. Salista oli jo aikaisemmin poistettu penkkirivit.

– Meidän ei tarvinnut tehdä muuta kuin asentaa kokolattiamatot ja kantaa pöydät sisälle, Miettinen kuvailee.

Biljardisalille pääsee pelaamaan, mikäli liittyy klubin jäseneksi. Nykyisistä 30 jäsenestä noin 15–20 käy pelaamassa säännöllisesti.

Pöytien varaukset tapahtuvat netissä jäsenten omilla varaustunnuksilla.

– Avaimella pääsee sitten koska vaan pelaamaan.

Miettisen mukaan klubijäsenyyttä vaaditaan sen vuoksi, että biljardisalin käyttöä halutaan valvoa. Paikalla kun ei ole vastaavaa hoitajaa.

Muutamat BCR:n jäsenet, Miettinen mukaan lukien, harrastavat biljardia tosissaan.

Miettinen muiden muassa osallistuu SM-kisoihin ja pelaa snookerin ykkösdivarissa.

– Klubistamme 1–4 pelaajaa käy kisaamassa melko säännöllisesti. Nyt meillä on hyvät puitteet, sillä salimme pöydät ovat täysimittaiset, ja niissä on liiton edellyttämä kisaverka.

Tuukka Miettinen toivottaa lajista kiinnostuneet tervetulleiksi tutustumaan biljardiin. Yhteyttä voi ottaa esimerkiksi Facebookin kautta.

– Tulevaisuudessa saatamme järjestää biljardikursseja esimerkiksi työporukoille.



Biljardi.Club www.bilis.club